**บทที่ ๔**

**การปฏิบัติก่อนเกิดภัย**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**๔.๑ การวิเคราะห์สถานการณ์ ประเมินผลกระทบ ความสูญเสียและศักยภาพ**

จากการประเมินความเสี่ยงภัยและความล่อแหลมในเขตพื้นที่ตำบลบางโตนด เมื่อพิจารณาจากข้อมูลสถิติและจากการวิเคราะห์ข้อมูลสภาพแวดล้อมต่างๆ ของตำบลบางโตนด ส่งผลให้มีความเสี่ยงที่จะเกิดภัยจากภัยธรรมชาติ อัคคีภัย และภัยจากการคมนาคมและขนส่ง สูง ตามลำดับ ซึ่งจะส่งผลกระทบที่อาจเป็นอันตราย ต่อประชาชนในเขตพื้นที่ตำบลบางโตนด ดังนั้น องค์การบริหารส่วนตำบลบางโตนด จึงกำหนดมาตรการในการป้องกันและลดผลกระทบจากสาธารณภัยที่อาจจะเกิดขึ้น ในด้านการป้องกันและลดผลกระทบ การเตรียมความพร้อมการแจ้งข่าว เฝ้าระวังและเตือนภัยล่วงหน้า การอพยพและจัดการพื้นที่ปลอดภัยเพื่อรองรับการอพยพ การประสานงานกับภาคประชาสังคมและองค์กรสาธารณกุศลเพื่อเตรียมความพร้อมไว้รองรับสถานการณ์สาธารณภัยที่อาจเกิดขึ้น

**๔.๒ การป้องกันและลดผลกระทบ**

**การเตรียมการด้านฐานข้อมูลและระบบสารสนเทศ**

๑. จัดทำฐานข้อมูลเพื่อสนับสนุนการบริหารจัดการสาธารณภัย เช่น ฐานข้อมูลสถิติสาธารณภัย ฐานข้อมูลผู้ประสบภัย ฐานข้อมูลเจ้าหน้าที่และอาสาสมัคร ฐานข้อมูลผู้เชี่ยวชาญ และฐานข้อมูลอื่นๆ ที่จำเป็น

๒. พัฒนาระบบเชื่อมโยงข้อมูลด้านสาธารณภัยระหว่างหน่วยงานให้มีประสิทธิภาพและสามารถใช้งานได้ร่วมกัน

๓. ประชาสัมพันธ์ข้อมูลด้านสาธารณภัยไปยังหน่วยงานที่มีหน้าที่ปฏิบัติการตามแผนฉบับนี้

**การส่งเสริมให้ความรู้และสร้างความตระหนักด้านการป้องกันและบรรเทาสาธารณภัย**

๑. ประชาสัมพันธ์ผ่านสื่อประชาสัมพันธ์ในการรณรงค์ประชาสัมพันธ์เพื่อปลูกฝังจิตสำนึกด้านความปลอดภัยอย่างต่อเนื่อง โดยเฉพาะอย่างยิ่งสื่อประชาสัมพันธ์ที่สามารถเข้าถึงประชาชนได้อย่างมีประสิทธิภาพ เช่น เสียงตามสาย เอกสารประชาสัมพันธ์ต่างๆ อินเตอร์เน็ตเป็นต้น

๒. เผยแพร่และเสริมสร้างความรู้ความเข้าใจแก่ประชาชนเกี่ยวกับความปลอดภัยในชีวิตประจำวัน เช่น การใช้ถนนอย่างปลอดภัย การป้องกันอัคคีภัย เป็นต้น

๓. พัฒนารูปแบบและเนื้อหาการรณรงค์ประชาสัมพันธ์ให้ชัดเจนเข้าใจง่าย เหมาะสม เข้าถึงกลุ่มเป้าหมายแต่ละกลุ่ม และเป็นที่น่าสนใจ

๔. ส่งเสริมและสนับสนุนให้องค์กรเครือข่ายในการป้องกันและบรรเทาสาธารณภัยทุกภาคส่วน ในพื้นที่ มีส่วนร่วมในการรณรงค์ในเรื่องความปลอดภัยอย่างต่อเนื่อง

๕.การให้ความรู้ การปลูกฝังแนวความคิดและจิตสำนึกด้านความปลอดภัยในทุกระดับ

๖. ฝึกอบรม ทบทวน การฝึกอบรมการป้องกันและบรรเทาสาธารณภัยให้กับประชาชน พนักงานส่วนตำบลและทุกภาคส่วน

**การเตรียมการป้องกันด้านโครงสร้างและเครื่องหมายสัญญาณเตือนภัย**

๑. จัดหาพื้นที่รองรับน้ำและกักเก็บน้ำ เช่น การขุดลอกคูคลอง แหล่งน้ำสาธารณะที่ตื้นเขิน เพื่อเพิ่มประสิทธิภาพการกักเก็บน้ำไว้ใช้ในฤดูแล้งและการระบายน้ำในฤดูฝน

๒. จัดหาอาคารหรือสถานที่เพื่อเป็นสถานที่หลบภัยที่เหมาะสม

๓. ก่อสร้าง/ปรับปรุงเส้นทางไปสถานที่หลบภัยให้ใช้การได้ตลอดเวลา

**๔.๓ การเตรียมความพร้อม**

**ด้านบุคลากร**

๑. จัดเตรียมเจ้าหน้าที่ที่รับผิดชอบงานป้องกันและบรรเทาสาธารณภัย และกำหนดวิธีการปฏิบัติตามหน้าที่และขั้นตอนต่างๆ ให้สามารถปฏิบัติงานได้อย่างรวดเร็วและมีประสิทธิภาพ

๒. วางระบบการพัฒนาศักยภาพและการฝึกอบรมบุคลากรด้านการป้องกันและบรรเทาสาธารณภัย ให้มีความรู้ ความสามารถ เพื่อช่วยเหลือการปฏิบัติงานของเจ้าหน้าที่ โดยการฝึกอบรมอาสาสมัครป้องกันภัยฝ่ายพลเรือน (อปพร.)

๓. จัดทำบัญชีผู้เชี่ยวชาญเฉพาะด้านต่างๆ หรือเจ้าหน้าที่จากหน่วยงานและองค์กรที่เกี่ยวข้องเพื่อช่วยในการจัดการภัยพิบัติหรือการฝึกอบรมให้ความรู้เกี่ยวกับงานป้องกันและบรรเทาสาธารณภัย หรือความรู้เกี่ยวกับวิชาเฉพาะด้านต่างๆ

๔. การเสริมสร้างศักยภาพชุมชนด้านการป้องกันและบรรเทาสาธารณภัย โดยการฝึกอบรมประชาชนที่อยู่ในพื้นที่เสี่ยงภัยให้มีความพร้อมรับมือกับภัยพิบัติที่จะเกิดขึ้นได้ด้วยชุมชนเองก่อนที่หน่วยงานภายนอกจะเข้ามาให้ความช่วยเหลือ

**ด้านการจัดระบบปฏิบัติการฉุกเฉิน**

๑. จัดทำแผนปฏิบัติการฉุกเฉินและแผนสำรองของหน่วยงาน และมีการซักซ้อม ตั้งแต่ยามปกติ เพื่อให้มีความพร้อมที่จะปฏิบัติได้ทันที เมื่อมีเหตุการณ์เกิดขึ้น

๒. จัดเตรียมระบบการติดต่อสื่อสารหลักและสื่อสารสำรองระหว่างหน่วยปฏิบัติต่าง ๆ ตลอดจนการติดต่อสื่อสารภายในขององค์กรต่าง ๆ ไว้ให้พร้อมใช้งานได้อย่างมีประสิทธิภาพ

๓. กำหนดแนวทางการประชาสัมพันธ์ข่าวสารแก่ประชาชนและเจ้าหน้าที่เกี่ยวกับการป้องกันและบรรเทาสาธารณภัย เช่น เสียงตามสายหอกระจายข่าวประจำหมู่บ้าน เพื่อให้สาธารณชนรับทราบเหตุการณ์ที่เป็นจริงและทันเหตุการณ์

๔. จัดเตรียมระบบการแจ้งเตือนภัยและส่งสัญญาณเตือนภัยให้ประชาชนและเจ้าหน้าที่ได้รับทราบล่วงหน้าถึงภัยที่อาจเกิดขึ้น เพื่อให้สามารถเตรียมการป้องกันชีวิตและทรัพย์สินให้ปลอดภัยได้ทันเวลา

๕. จัดเตรียมเส้นทางอพยพและจัดเตรียมสถานที่หลบภัยสำหรับประชาชนและเจ้าหน้าที่

๖. กำหนดมาตรการรักษาความปลอดภัย ความสงบเรียบร้อย รวมทั้งการควบคุม การจราจรและการสัญจรภายในเขตพื้นที่

๗. จัดระบบการรับบริจาคและการสงเคราะห์ผู้ประสบภัย เพื่อให้การช่วยเหลือผู้ประสบภัย เป็นไปอย่างทั่วถึง เพียงพอ และเป็นธรรม

**ด้านเครื่องจักรกล ยานพาหนะ วัสดุอุปกรณ์ เครื่องมือเครื่องใช้**

๑. จัดเตรียม ยานพาหนะ เครื่องมือ วัสดุอุปกรณ์ที่จำเป็นให้พร้อม ใช้งานได้ทันทีเมื่อเกิดภัย

๒. จัดทำบัญชีเครื่องจักรกล ยานพาหนะ เครื่องมือ วัสดุอุปกรณ์ของหน่วยงานภาคีเครือข่าย ทุกภาคส่วน ทั้งภาครัฐ รัฐวิสาหกิจ เอกชน เพื่อบูรณาการการปฏิบัติงานระหว่างหน่วยงานที่เกี่ยวข้อง

๓. พัฒนาเครื่องมือ วัสดุ อุปกรณ์ด้านสาธารณภัยให้ทันสมัยและใช้งานได้สอดคล้องกับสถานการณ์ภัยพิบัติ

๔. จัดหาเครื่องมือและอุปกรณ์ที่จำเป็นพื้นฐานสำหรับชุมชนเพื่อให้ชุมชนสามารถเผชิญภัยพิบัติได้อย่างมีประสิทธิภาพเช่น เสียงตามสาย ถังดับเพลิงเป็นต้น

๕. จัดเตรียมระบบเตือนภัย เพื่อเป็นการเตรียมการแจ้งเตือนภัยล่วงหน้า โดยใช้ระบบสื่อสารหรือเครื่องมือแจ้งเตือนภัยของชุมชน เช่น เสียงตามสาย วิทยุชุมชน หรือสัญญาณเสียงที่กำหนดใช้เป็นสัญญาณเตือนภัยประจำหมู่บ้าน หรือตำบล

**ด้านสัญญาณเตือนภัยและการสื่อสาร**

ปัจจุบันหน่วยงานส่วนใหญ่จะมีระบบสื่อสารใช้งานกันอยู่แล้ว แต่เมื่อเกิดสาธารณภัยขึ้นจำเป็นต้องมีการบูรณาการระบบการสื่อสารให้มีเอกภาพ สามารถเชื่อมโยงถึงกันได้ตั้งแต่ระดับประเทศ ระดับเขต ระดับจังหวัด ระดับอำเภอ ไปจนถึงระดับพื้นที่ โดยจัดแบ่งประเภทระบบสื่อสารเพื่อใช้ในการป้องกันและบรรเทา สาธารณภัย ดังนี้

๑. ระบบการสื่อสาร ประกอบด้วย

๑.๑ ระบบสื่อสารหลัก คือ ระบบสื่อสารที่มีใช้งานโดยทั่วไปของหน่วยงานต่างๆ เป็นช่องทางติดต่อสื่อสารระหว่างหน่วยงานกับหน่วยงาน และระหว่างหน่วยงานกับประชาชน ซึ่งทุกหน่วยงานต้องจัดเตรียมไว้ให้พร้อมใช้ติดต่อสื่อสารได้ตลอดเวลาและเข้าถึงข้อมูลที่จำเป็นในการบริหารจัดการสาธารณภัยอย่างทั่วถึง

๑.๒ ระบบสื่อสารรอง คือ ระบบสื่อสารที่มีใช้โดยทั่วไป และใช้งานควบคู่กับระบบสื่อสารหลัก เป็นช่องทางเสริมในการติดต่อสื่อสาร โดยหน่วยงานที่เกี่ยวข้องจะต้องจัดให้มีระบบการสื่อสารรองให้สามารถติดต่อสื่อสารได้อย่างทั่วถึง

๑.๓ ระบบสื่อสารสำรอง คือระบบสื่อสารที่จัดเตรียมสำรองไว้ใช้ทดแทน ในกรณีระบบสื่อสารหลักไม่สามารถใช้การได้

๒. อุปกรณ์สื่อสาร ประกอบด้วย ระบบโทรศัพท์พื้นฐาน โทรศัพท์เคลื่อนที่ เครือข่ายอินเตอร์เน็ต ระบบวิทยุสื่อสารข่ายต่างๆ ทั้งข่ายวิทยุสื่อสารราชการ ข่ายวิทยุสมัครเล่น สถานีวิทยุชุมชน รถสื่อสาร และระบบกระจายเสียงตามสาย

๓. หน่วยปฏิบัติและหน่วยงานที่เกี่ยวข้อง

๓.๑ กองอำนวยการป้องกันและบรรเทาสาธารณภัยองค์การบริหารส่วนตำบลบางโตนด ทำหน้าที่เป็นศูนย์การสื่อสารของตำบลบางโตนด

๓.๒ หน่วยงานที่เกี่ยวข้องเพื่อการติดต่อและประสานงาน ได้แก่ กองอำนวยการป้องกันและบรรเทาสาธารณภัยจังหวัดราชบุรี กองอำนวยการป้องกันและบรรเทาสาธารณภัยอำเภอโพธาราม หน่วยงานราชการและเอกชนในพื้นที่อำเภอโพธาราม

**๔.๔ การแจ้งข่าว เฝ้าระวังและเตือนภัยล่วงหน้า**

๑. จัดตั้งศูนย์รับแจ้งเหตุด่วนสาธารณภัย

๒. ส่งเสริมการเรียนรู้ ซักซ้อมความเข้าใจ ในระบบการแจ้งข่าว การรายงานและเตือนภัยการใช้สัญญาณเตือนภัยหรือสัญลักษณ์การเตือนภัย เช่น การใช้ธงสี เขียว เหลือง แสด แดง แก่ประชาชน รวมทั้งการปฏิบัติเมื่อได้รับการแจ้งข่าวหรือเตือนภัย โดยให้ประชาชนตระหนักว่าปรากฏการธรรมชาติไม่ได้เป็นภัยพิบัติเสมอไป แต่หากมีความประมาทขาดการเตรียมความพร้อมก็อาจได้รับอันตรายจากภัยพิบัติ

๓. ติดตามการรายงานสภาพอากาศปรากฏการธรรมชาติ ข้อมูลสถานการณ์น้ำ และการแจ้งข่าวการ เตือนภัย จากกองอำนวยการป้องกันและบรรเทาสาธารณภัยระดับเหนือขึ้นไป และหน่วยงานที่เกี่ยวข้อง ได้แก่ กรมอุตุนิยมวิทยา กรมชลประทาน กรมทรัพยากรน้ำ กรมอุทกศาสตร์ การไฟฟ้าฝ่ายผลิต กรมป่าไม้ กรมอุทยานแห่งชาติสัตว์ป่าและพันธ์พืช กรมทรัพยากรธรณี กรมป้องกันและบรรเทาสาธารณภัยและศูนย์เตือนภัยพิบัติแห่งชาติ รวมทั้งสื่อต่างๆ เพื่อรวบรวมข้อมูล เฝ้าระวัง วิเคราะห์ ประเมินแนวโน้มการเกิดภัย

ดำเนินการแจ้งข่าวให้ประชาชนทราบถึงระยะเวลา ภาวะที่จะคุกคาม(อันตรายต่อชีวิตและทรัพย์สิน)เป็นระยะๆ และให้ความสำคัญกับผู้ที่ต้องช่วยเหลือเป็นกรณีพิเศษ เช่นผู้พิการ ทั้งนี้ความถี่ของการแจ้งข่าว เตือนภัยขึ้นอยู่กับแนวโน้มการเกิดภัย

๔. จัดให้มีอาสาสมัครและเครือข่ายเผ้าระวังและแจ้งข่าว เตือนภัยระดับชุมชน ทำหน้าที่ติดตาม เฝ้าระวังปรากฏการธรรมชาติที่มีแนวโน้มการเกิดภัย แจ้งข่าว เตือนภัยแก่ชุมชน และรายงานสถานการณ์แก่กองอำนวยการป้องกันและบรรเทาสาธารณภัยท้องถิ่นโดยใช้ระบบการสื่อสาร เครื่องมือแจ้งเตือนภัยของชุมชน

๕. ประกาศยกเลิกสถานการณ์เมื่อพิสูจน์ทราบแน่ชัดว่าไม่มีภัยมาถึง

**๔.๕ การอพยพและจัดการพื้นที่ปลอดภัยเพื่อรองรับการอพยพ**

การปฏิบัติ

1. การเตรียมการอพยพ ให้ดำเนินการ ดังนี้

๑.๑ จัดทำแผนอพยพในพื้นที่เสี่ยงจากสาธารณภัย

๑.๒ จัดหาสถานที่ปลอดภัยสำหรับการอพยพประชาชน

๑.๓ จัดเตรียมเส้นทางอพยพหลักและเส้นทางสำรองที่ไม่ขัดขวางต่อการปฏิบัติการของหน่วยงานอื่น

๑.๔ จัดทำป้ายแสดงสัญญาณเตือนภัยบอกเส้นทางอพยพไปสู่สถานที่ปลอดภัย

๑.๕ จัดเตรียมบุคลากรหน่วยปฏิบัติการฉุกเฉิน หรือหน่วยอพยพ

๑.๖ จัดเตรียมยานพาหนะ เครื่องมือ อุปกรณ์ เช่น ไฟฉาย พลุส่องสว่าง นกหวีด เสื้อชูชีพ ฯลฯ

๑.๗ จัดประชุมหรืออบรมให้ความรู้ในการช่วยเหลือตัวเองเมื่ออยู่ในภาวะฉุกเฉิน

๑.๘ จัดให้มีการฝึกซ้อมแผนอพยพจากสาธารณภัย

๑.๙ จัดทำคู่มือการอพยพจากสาธารณภัย ให้ประชาชนศึกษา

2. องค์กรหลักที่ดำเนินการอพยพ

กองอำนวยการป้องกันและบรรเทาสาธารณภัยตำบลบางโตนด ทำหน้าที่อพยพประชาชนและส่วนราชการในเขตความรับผิดชอบของตน และปฏิบัติตามการสั่งการของกองอำนวยการป้องกันและบรรเทาสาธารณภัยชั้นเหนือขึ้นไป

3. องค์กรสนับสนุนการปฏิบัติ ได้แก่

๓.๑ ส่วนราชการและหน่วยงานต่างๆ ในเขตท้องที่มีหน้าที่ปฏิบัติการป้องกันและบรรเทา สาธารณภัยร่วมในส่วนที่เกี่ยวข้อง และให้การสนับสนุนตามอำนาจหน้าที่ของแต่ละหน่วยงาน

๓.๒ องค์กรเอกชน มูลนิธิ มีหน้าที่ให้การสนับสนุนในการปฏิบัติงานตามแผนรวมทั้งให้การสนับสนุนการปฏิบัติเมื่อได้รับการร้องขอ ตามที่ผู้อำนวยการท้องถิ่นจะสั่งการในกรณีที่เกิดสาธารณภัย

๓.๓ ประชาชนในเขตท้องที่ มีหน้าที่ให้การสนับสนุนในการปฏิบัติงานตามแผนรวมทั้งให้การสนับสนุนการปฏิบัติเมื่อได้รับการร้องขอ ตามที่ผู้อำนวยการท้องถิ่นสั่งการในกรณีที่เกิดสาธารณภัย

4 ขั้นตอนการอพยพ

๔.๑ เมื่อคาดว่าจะเกิดสาธารณภัยขึ้นในท้องที่ ผู้อำนวยการท้องถิ่นดำเนินการแจ้งเตือนหมู่บ้านให้เตรียมพร้อมรับสถานการณ์และเตรียมการอพยพประชาชนในกรณีที่จำเป็นตามแผนการอพยพ

๔.๒ การเตรียมการอพยพ

๔.๒.๑ การจัดทำแผนอพยพ ให้กำหนดรายละเอียดดังนี้

๑. สำรวจและจัดทำบัญชีจำนวนผู้อพยพไว้ล่วงหน้า โดยแยกประเภทตามลำดับความเร่งด่วน

๒. กำหนดเขตพื้นที่รวมพลและพื้นที่รองรับการอพยพไว้โดยแน่นอน

๓. กำหนดเจ้าหน้าที่ดำเนินการอพยพไว้ล่วงหน้า โดยระบุหน้าที่ความรับผิดชอบไว้ให้ชัดเจน

๔. สำรวจยานพาหนะ น้ำมันเชื้อเพลิงตลอดจนระบบการสื่อสารสำหรับการอพยพ

๕. กำหนดเส้นทางอพยพหลัก และเส้นทางรองที่ชัดเจน

๖. กำหนดสถานที่ปลอดภัยเป็นพื้นที่รองรับการอพยพ

๗. กำหนดระเบียบปฏิบัติในการรักษาความปลอดภัยและความสงบเรียบร้อยในการอพยพการอยู่อาศัยในพื้นที่รองรับการอพยพตลอดจนการอพยพกลับ

๘. ให้ความช่วยเหลือ และบริการในการดำรงชีพ และระบบสุขลักษณะตามสมควร

๙. จัดให้มีสิ่งสาธารณูปโภค และสิ่งอำนวยความสะดวกเพิ่มเติมตลอดจนร่างระเบียบในการควบคุมการใช้สิ่งเหล่านี้

๑๐. ให้แบ่งการปกครองในพื้นที่อพยพออกเป็นกลุ่ม และให้จัดทำทะเบียนและจัดระเบียบการปกครอง

๑๑. ให้จัดแบ่งประเภทของบุคคลตามลำดับเร่งด่วน ดังนี้

๑๑.๑ ผู้ป่วยทุพพลภาพ คนพิการ คนชรา เด็ก และสตรีตามลำดับ

๑๑.๒ บุคคลหรือประชาชนทั่วไปที่ไม่มีความจำเป็นในการปฏิบัติการในพื้นที่

๑๑.๓ การจัดเตรียมพื้นที่รองรับการอพยพไว้ล่วงหน้าให้เป็นตามลักษณะความจำเป็น ดังนี้

1) ต้องห่างจากพื้นที่อันตราย

2) ต้องไม่กีดขวางหรือเหนี่ยวรั้งการปฏิบัติการ

3) เป็นพื้นที่ที่สามารถจัดการด้านสุขลักษณะได้

4) มีความสะดวกในเส้นทางคมนาคม

5) มีสิ่งอำนวยความสะดวกและระบบสาธารณูปโภคตามสมควร

๔.๓ การจัดระเบียบสถานที่อพยพและการอำนวยความปลอดภัย

๔.๓.๑ การจัดระเบียบสถานที่อพยพ

1) ควรมีการประสานงานล่วงหน้ากับหน่วยงานที่เป็นเจ้าของสถานที่และพื้นที่ปลอดภัยสำหรับการอพยพและควรจัดพื้นที่ให้เหมาะสมกับจำนวนประชากรที่อพยพ หากพื้นที่ไม่เพียงพอต่อจำนวนประชากรให้จัดหาสถานที่ปลอดภัยแห่งอื่นไว้รองรับ โดยพิจารณาจากฐานข้อมูลประชากรในชุมชนหรือหมู่บ้านพื้นที่เสี่ยงภัย

2) ควรจัดกำลังส่วนหนึ่งทำความสะอาดสถานที่ที่ใช้สำหรับการอพยพให้ถูกสุขลักษณะ

3) ควรจัดเตรียมระบบสาธารณูปโภคพื้นฐานในสถานที่ปลอดภัยหรือสถานที่อพยพให้แก่ผู้อพยพตามสมควร

4) ควรจัดระเบียบพื้นที่อพยพ โดยแบ่งพื้นที่ให้เป็นสัดส่วนเป็นกลุ่มครอบครัวหรือกลุ่มชุมชน เพื่อเกิดความสะดวกในการสงเคราะห์ผู้ประสบภัยและการสื่อสาร

๔.๓.๒ การอำนวยความปลอดภัย

1) ควรจัดระเบียบเวรยามในการรักษาความสงบเรียบร้อยตามความเหมาะสมโดยประสานงานขอกำลังเจ้าหน้าที่ตำรวจและอาสาสมัคร

2) ควรให้การสนับสนุนในการดำเนินการรักษาความปลอดภัยในเขตพื้นที่รองรับการอพยพ

๔.๔ การดูแลความปลอดภัยบ้านเรือนของผู้อพยพ

กองอำนวยการป้องกันและบรรเทาสาธารณภัยองค์การบริหารส่วนตำบลบางโตนด จัดเจ้าหน้าที่ประสานงานกับเจ้าหน้าที่ตำรวจในพื้นที่เพื่อจัดกำลังสายตรวจไปดูแลบ้านเรือนของผู้อพยพเป็นระยะๆ หากกำลังเจ้าหน้าที่ตำรวจไม่เพียงพอให้ประสานขอกำลังสนับสนุนจากหน่วยอาสาสมัครป้องกันภัยฝ่ายพลเรือน (อปพร.) หรือจัดหาอาสาสมัครจากประชาชน

๔.๕ การแจ้งความเคลื่อนไหวของสถานการณ์

๔.๕.๑ ควรมีการติดตามความเคลื่อนไหวของสถานการณ์การเกิดสาธารณภัยอย่างใกล้ชิดและต่อเนื่องจากทุกสื่อและจากทุกหน่วยงานที่เกี่ยวข้อง แล้วประชาสัมพันธ์ให้ประชาชนทราบถึงสถานการณ์สาธารณภัยเป็นระยะๆ เพื่อลดความตื่นตระหนกของประชาชนในพื้นที่ที่ประสบภัย

๔.๕.๒ ในกรณีที่มีการยกเลิกสถานการณ์สาธารณภัยควรมีการยืนยันให้ชัดเจนถึงการยกเลิกสถานการณ์สาธารณภัย พร้อมทั้งแจ้งให้ผู้อพยพเตรียมพร้อมในการอพยพกลับสู่ที่ตั้งต่อไป

๔.๖ การอพยพกลับ

๔.๖.๑ เมื่อประชาชนได้รับข่าวสารการแจ้งว่าสถานการณ์ภัยได้สิ้นสุดลงแล้วประชาชนต้องให้ความร่วมมือและเตรียมตัวให้พร้อมสำหรับการอพยพกลับและรอรับแจ้งจุดอพยพกลับ

๔.๖.๒ ผู้นำชุมชนหรือผู้นำหมู่บ้านต้องจัดระเบียบและจัดลำดับก่อนหลังของการอพยพอย่างเป็นระบบไปสู่ที่ตั้งเดิม และประสานงานการอพยพกับเจ้าหน้าที่ที่ดำเนินการควบคุมดูแลการอพยพ

๔.๖.๓ หน่วยอพยพ เมื่อได้รับการแจ้งข่าวว่าสถานการณ์ภัยได้สิ้นสุดลงแล้วหน่วยอพยพผู้ประสบภัยต้องทราบเส้นทางกลับสู่พื้นที่เป้าหมาย (ทั้งชุมชนหรือหมู่บ้าน) และต้องตรวจสอบสภาพยานพาหนะสำหรับการอพยพให้พร้อมก่อนออกปฏิบัติหน้าที่ รวมทั้งติดต่อประสานงานกับผู้นำชุมชนหรือผู้นำหมู่บ้านทุกระยะให้เตรียมตัวให้พร้อมสำหรับการอพยพกลับและรอรับแจ้งจุดอพยพกลับที่ตั้งเดิมอย่างปลอดภัย

**๔.๖ การประสานงานกับภาคประชาสังคมและองค์กรสาธารณกุศล**

๑. จัดทำบัญชีรายชื่อองค์การสาธารณกุศลในเขตจังหวัดพร้อมสถานที่ตั้ง รายชื่อผู้ติดต่อประสานงาน หมายเลขโทรศัพท์ และทรัพยากรที่สามารถให้การสนับสนุนได้

๒. ประสานงานกับองค์กรสาธารณกุศลในอำเภอเพื่อให้จัดเตรียมเจ้าหน้าที่ประสานงานกับสำนักงานกับกองอำนวยการป้องกันและบรรเทาสาธารณภัยตำบลบางโตนด ตลอด 24 ชั่วโมง พร้อมอุปกรณ์และกำลังคนที่สามารถปฏิบัติภารกิจได้